
	14ος κύκλος διαλέξεων  Ελληνικού Ινστιτούτου Αρχιτεκτονικής

Διάλεξη του αρχιτέκτονα Angelo Candalepas
Μετατόπιση και Ύπαρξη
στο Σπίτι της Κύπρου

Με μεγάλη επιτυχία πραγματοποιήθηκε την Πέμπτη 22 Ιουνίου 2017, στο Σπίτι της Κύπρου, στο πλαίσιο του 14ου κύκλου διαλέξεων του Ελληνικού Ινστιτούτου Αρχιτεκτονικής, η διάλεξη του διακεκριμένου αυστραλού, ελληνικής καταγωγής, αρχιτέκτονα Angelo Candalepas, με θέμα Μετατόπιση και Ύπαρξη.

Τον διακεκριμένο ομιλητή καλωσόρισαν στο Σπίτι της Κύπρου, η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου και ο Ομότιμος Καθηγητής Αρχιτεκτονικής του Αριστοτελείου Πανεπιστημίου Θεσσαλονίκης, αντεπιστέλλον μέλος της Ακαδημίας Αθηνών και Σύμβουλος του Δ.Σ. του Ελληνικού Ινστιτούτου Αρχιτεκτονικής κ. Αναστάσιος Κωτσιόπουλος, οι οποίοι, με την ευκαιρία της διοργάνωσης της διάλεξης του Angelo Candalepas, αναφέρθηκαν στην πρώτη αυτή συνεργασία του Σπιτιού της Κύπρου με το Ελληνικό Ινστιτούτο Αρχιτεκτονικής, που θα έχει, όπως τόνισαν, γόνιμη και δημιουργική συνέχεια.

Τη διάλεξη προλόγισε η Καθηγήτρια Αρχιτεκτονικής του Αριστοτελείου Πανεπιστημίου Θεσσαλονίκης κ. Ειρήνη Σακελλαρίδου, η οποία χαρακτήρισε τον Angelo Candalepas, ως έναν από τους πιο γνωστούς  αρχιτέκτονες της νεότερης γενιάς, στο Σύδνεϋ, που αναζητά, στην αρχιτεκτονική του, το νόημα και τη βαθύτερη ουσία και θεώρηση των πραγμάτων. Όπως επεσήμανε, υβρίδιο, ανάμεσα στον δυναμισμό ενός κράτους νέου και μιας ιστορίας, γλώσσας, κουλτούρας με όλα τα στοιχεία του παλιού, ο Angelo Candalepas, καταφέρνει να ισορροπεί θαυμαστά τα ετερογενή στοιχεία, κουβαλώντας μέσα του τη μνήμη. Οι πρώιμες διερευνήσεις και επιρροές από τη δεύτερη πατρίδα του, σταδιακά κατευνάζονται και ενδυναμώνει την προσωπική του φωνή που αναζητά τη γαλήνη της σύνθεσης και τη στιβαρή αυτοπεποίθηση της γεωμετρικότητας. Όλο και περισσότερο στα έργα του παραμένει προσηλωμένος στις αρχές της σύνθεσής του,  είπε συμπεα;ραματικά.
Στο πλαίσιο της διάλεξης του, ο κ. Candalepas, παρουσίασε το βραβευμένο αρχιτεκτονικό έργο του μέσα από τις προσλαμβάνουσες, τις προθέσεις του και τα στοιχεία που τον εμπνέουν. Όπως ανέφερε, δεν υπάρχει λογική στο να τοποθετούμε αντικείμενα, πάνω σε αυτή τη γη, που αντιπροσωπεύουν την εποχή μας, χωρίς να προσφέρουμε μέσα σε αυτά ενδείξεις συναισθήματος. Δηλαδή, ενδείξεις της αξίας της ύπαρξής μας και τι μπορούμε να προσφέρουμε ως μήνυμα για το μέλλον μας. Αυτό που έχουμε μάθει από την ιστορία πρέπει να είναι ένα σημείο εκκίνησης και να μην το αγνοούμε. Το αποτέλεσμα κάθε πραγματικού τεχνίτη, αρχιτέκτονα, πρέπει να έχει να κάνει με τη μετατροπή της σημερινής μας γνώσης στον κόσμο, σε διαλογισμό με θετικές προθέσεις. Η αρχιτεκτονική, συνέχισε,  μπορεί να κάνει αυτή τη μετάβαση από έναν σκληρό κόσμο σε έναν κόσμο που μπορεί να εκπληρώσει τις συνεχώς υπάρχουσες απαιτήσεις του ανθρώπου για συγκίνηση και κάτι το πιο αόριστο, καθώς  η έλλειψη αναζήτησης υψηλότερης τάξης πραγμάτων έχει πράγματι καταστεί εξουθενωτική. Κατά τη γνώμη του, η αρχιτεκτονική μπορεί να προσφέρει κάτι το αισιόδοξο. Με μια γλώσσα χωρίς λόγια, όπου τα διαστήματα και οι κλήσεις αντηχούν με πολύ νόημα, ταυτοχρόνως με επιστημονικό αλλά και, πιο σημαντικά, με καλλιτεχνικό νόημα. Όπως χαρακτηριστικά επεσήμανε, μπορούμε εμείς, στο επάγγελμά μας, να δούμε εκ νέου ότι η ανθρώπινη κατάσταση εξακολουθεί να ανταποκρίνεται στις αιώνιες αναλογίες και αυτή η επιδίωξη μπορεί να παρουσιάσει νέους χώρους, αλλά με αρχαίες ιδέες.
Μετά την ολοκλήρωση της διάλεξης ακολούθησε ενδιαφέρουσα συζήτηση με τη συμμετοχή του ακροατηρίου.

